Нина Протопопова

**Маҥан туллук эрэ далластыыр…**

Очерк

Ньургуһуннааҕар ньуолдьаҕай ньуурдаах,

Ньаалаҕайдаадар намчы лабаалаах,

Сибэккитээҕэр тэтэркэй имнээх,

Күөх уу долгунун курдук күөгэлдьигэс бэйэлээх

Көмүс доҕорум.

Хардыылаабакка халбарыйан,

Атыллаабакка арахсан,

Уҥа түннүгүм аннынан

Уу курдук устан

Унаарыйан ааспыккын

Одуулаан турбутум,

Олус уйадыйбытым...

— диэн синньигэс-синньигэстик сыыйылыннара тардан, ис-иһиттэн иэйэн-куойан Саха республикатын народнай артыыһа Гаврил Колесов кылыһахтаах куолайынан дьиэрэтэ туойарын хайа да бэйэлээх хатан дууһалаах уйадыйбакка, нохтолоох тойон сүрэҕэ долгуйбакка истибэт. Ырыаҕа ылланарыныы ыраас бэйэлээҕи, кэрэ дьүһүннээҕи көрөн олорор курдуккун. Хоһоону айбыт даҕа­ны, ырыаны ыллааччы даҕаны дууһалыын долгуйан туран бу тыллары, бу тойугу кимиэхэ эрэ туһаайалларын сурэххинэн сэрэйэҕин. (...)

Саха норуотун тапталлаахтан тапталлааҕа Марина Попова уҥуоҕар-таһаатыгар, туттарыгар-хаптарыгар сөрү-сөп гына сиэдэрэй бэйэлээхтик таҥнан-саптан киирэн:

Туналыйар эрэ ньуурдааҕым,

Туртаҕардыыр эрэ бэйэлээҕим,

Кыталыктыыр эрэ кыылларга

Кытыарабын эрэ, кыртайааным!

Күлүбүрдэс эрэ дьуһүҥҥүн,

Күлүмнээн эрэ көрөргүн

Күннээҕэр эрэ күндүтүк

Көрөбүн эрэ, көмүһүөм!

Нарынныыр эрэ тарбаххын,

Наскыйар эрэ бэйэҕин

Хатыҥныыр эрэ мастарга

Ханыылыы эрэ хайгыыбын... -

диэн ыллаан доллоһутан, онно сөп түбэһиннэрэн, хааман-сиимэн күөрэлдьитэн, туттан-хаптан сэгэлдьитэн бардаҕына, тоҕо үчүгэйэй саха дьахтара, тоҕо үчүгэйэй киниэхэ анаммыт итинник ырыа-хоһоон баара, таптал диэн бу орто дойдуга баар, диэн бар-дьоҥҥо этиэххин баҕараҕын. Дьиннээх тапталы билбэтэх киһи итинник тыллары этэр, хоһоону хоһуйар кыаҕа суох.

Оттон Анемподист Иванович Софронов, терөөбүт норуотугар өлбөт-суппэт өҥөлөөх, кини кутун-сурун бөҕөргөппүт, өйүн-санаатын байыппыт уһулуччулаах суруйааччыбыт, бу тыллары уонна мантан да атын киһи дууһатын иэйиитин ыраас чыпчаалын — тап­талы чаҕыл кыымнарынан саҕар хоһооннору кимиэхэ анаабытай. Суруйааччы уйан дууһатын саамай нарын утаҕын ким лынкыната тыаһаппытай, ким тырымната туоппутай, кини “маҥан туллуга”, “халлаанын кустуга”, “хайҕаллаах киэргэлэ” ким этэй? Тойуксут киһи нохтолоох тойон сурэҕин долгуппут, хайҕахтаах хара быарын хамсаппыт хайа бэйэлээх этэй? Этэр тыл эмэгэтинэн иэппит-туоппут, ытаппыт-соҥоппут ким-хайа дьахтар этэй?

Бу Анемподист Иванович тапталлааҕа, кини кэргэнэ Евдокия Константиновна Яковлева (Гоголева) этэ. Биһиги уһулуччулаах суруйааччыбыт үҥпүт-сүктүбүт, тапталын төлөнүн анаабыт киһитин быһыытынан кинини ытыктыыр, сүгүрүйэр иэстээхпит. Кини баар буолан таптал тойугун нарына, уостан туспэккэ умсугуйа туойуллар хоһооннор айыллыбыттара.

Евдокия Константиновна Нам улууһуттан төрүттээҕэ, I Үөдэй нэһилиэгэр 1891 с. төрөөбүтэ. Төрөппүттэрэ Калинкин диэн саха атыыһытыгар, Марха таһыгар баар сайыымпатыгар, сүөһү көрөөччүнэн киирбиттэрэ. Оттон Дуунньа аҕыстааҕыттан Дьокуускайга Калинкиннарга олорбута, кэлин дьиэ үлэһитэ буолбута. Онон ыйга бастаан үстүү солкуобай, онтон биэстии солкуобай хамнас ылар этэ. Сүрэхтээх, ыраас тутуулаах, сайаҕас майгылаах, сиртэн-буортан тэйбит курдук сырдык сэбэрэлээх кыыһы олордор ыаллара сөбүлүүллэрэ, бэйэлэрин кыргыттарыттан итэҕэс туппат этилэр.

— Бу ыалга олорон ас астыырга, мааны ыал дьиэ иһинээҕи сэбэрэтигэр үөрэммитим, ордук бурдук аһын астыыр буолбутум, — диэн кэпсиирэ кини. Дуунньа улэһитинэн, асчытынан, иистэнньэҥинэн дьоҥҥо хайҕанар буолбута.

Ити кэмҥэ А.И.Софронов, 25-26 саастаах эдэр киһи, Кирилл Давыдович Спиридонов атыыһыкка суруксутунан сылдьара. К.Д.Спиридонов дьаданы киһи эбитэ уһу - Булуҥҥа киирэн, балыгынан эргинэн, байан-тайан лааппылаах атыыһыт буолбут. Манна даҕатан эттэххэ, А.И.Софронов аймаҕа (ийэлэрэ бииргэ төрөөбүт) Терентий Вонифатьевич Слепцов—К.Д.Спиридонов күтүөтэ, соҕотох кыыһын кэргэнэ этэ. А.И.Софронов бастаан Дьокуускайы булбутун туһунан маннык суруйбута баар:

*“Сүүрбэбин дуу, сүүрбэ биирбин дуу туолар сылбар (чахчытын өйдөөбөппүн) аргыһы кытта, туоҕа да суох, Дьокуускай куоракка үлэ көрдөһө, сайда кииттим. Онно урууларым тубэһэ баар буоланнар, кинилэр кыһананнар, “Дьокуускай кыраай” диэн хаһыаты бэчээттиир сиргэ илии-атах буоларга ыйга биэстии солкуобай хамнаска кииттим. Элбэх киһини кытта аалсыбатах, нууччалыы үчүгэйдик саҥарбат, аан маҥнай киирбит тыа уолугар Дьокуускай куорат дьулаан дойду этэ. Өргө дылы куорат олоҕор үөрэнэн биэрбэккэ эрэйдэммитим.*

*Ол хайыат бэчээттиир сирбэр киирээт, сотору сахалыы тылынан бэчээттииргэ үөрэммитим. Балтараа сылтан ордук үлэлээн сахалыы тыл нобуорсугун аатын ылан, хамнаспынан аһыырбын-таҥнарбын булуна сылдьан, Испирдиэнэп диэн үөрэҕэ суох балыксыт оҕонньорго, кини ыссыытын-бэссиитин эридьиэстииргэ суруксутунан кииттим. Онтон киниэхэ уон түөрт төгүрүк сыл кыһыннары-сайыннары суруксутунан сылдьыбытым. Сайын аайы Өлүөнэ өрүс төрдүгэр устан киирэн, балыксыттары кытта сайылыырым. Уу айанын үчүгэйин-куһаҕанын боруобалаабытым”.*

Евдокия Константиновна ахтарынан, биирдэ кини олорор ыалыгар эдэр уол батыһыннарыылаах баай киһи таарыйбыт. Онно Алампа аан бастаан үйэтигэр өспөтөх итии тапталын көрүстэҕэ:

Уулларбыт хорҕолдьун курдук

Унаарыччы көрбүт

Уу долгун харахтаах,

Ураты үчүгэй

Уһун дьураа муруннаах,

Хамныыр эрэ

Хайгыы көрөр

Хара дьураа хаастаах,

Сайыҥҥы күн тахсар

Саһарҕатын курдук

Арыы саһыл хааннаах,

Уус киһи одуулаан көрөн

Оҥорбутугар холобурдаах

Ойуу курдук уостаах,

Уута суох көмүс курдук

Уйула суох тиистээх,

Хара солкону хайыталаан баран

Ханыылыы уурбут курдук

Хара ньылҕархай астаах...

Хаарыан доҕорбун

Хайыһан көрөөт,

Хара быарым

Хамныар дылы

Хайгыы санаатым...

«Чахчы даҕаны халлаан кустугар ханыыланыан ханыыланар, саргылаах саһарҕанан, хайҕаллаах киэргэлинэн ааттаныан ааттанар ураты кэрэ дьүһүннээх саха кыыһа 1913 с. туспут хаартыскатын көрөҕүт. Дуня олорор ыаллара: “Үөрэхтээх үчүгэй уол”, — диэн Алампаны хайгыыллара. Билигин космофизика уонна аэрономия институтун улахан таас дьиэтэ турар сиригэр, Ленин проспега уонна Октябрьскай уулусса быһа охсуһууларыгар баай ыал обургу мас дьиэтэ турбута. Оччотооҕу сиэринэн, ол дьиэ олбуорун айаҕар модьу-таҕа ыскамыайка баара.

— Мин бастакы тапталым ыскамыайката ити турар. Итиннэ Алампалыын көрсөрбүт, олорон сэһэргэһэрбит, — диирэ үhү Евдокия Константиновна.

Ол Алампа тапталын ыскамыайката садаҕаламмыта ырааттаҕа. Билигин ол оннугар турар дьиэ үрдүк кирилиэһинэн өрө битигирэйэн тахсан иһэр эдэр киһи: “Анемподист Софронов тап­талын лирикатын бастакы кыымнара манна саҕылыннаҕа”, — диэн, баҕар, санаан аһарыа дуо.

Евдокия Константиновна маннык ахтан суруйбута баар: “Биирдэ, мин 17-18 саастаахпар буолуо, арай кыргыттар кэлэн эттилэр: “Гоголь “Женитьбатын” тылбаастаан туруораллар үhү. Онно оонньоон иһэн Иван Гаврильевич Васильев кыыһа Саша аккаастаан кэбиспит. Онно эйигин оонньуоҕун сөп дэспиттэр. Бар, холонон көр,”— диэн буолла. Иһиттэхпинэ, онно сүрдээх үөрэх­тээх дьон кытталлар үhү. Онон мин дьулайан тиэрэ тустум. “Дьоннорум ыытыахтара суоҕа” диэн быһаарбыта буоллум.

Арай нөҥүө күнүгэр мин аҕабар Василий Васильевич Ники­форов уонна Алексей Елисеевич Кулаковскай буоланнар тэлиэгэлээх атынан түөһүллэн тиийэн кэлбиттэр. Дьоммуттан “кыыскытын оонньууга кеҥүллээҥ” диэн көрдөһөллөр, миигин кытары эмиэ кэпсэтэллэр. Аҕам да, ийэм да: “Бэйэтэ сөбүлүүр буоллаҕына сырыттын”, — диэтилэр. Мин хаайбыттара бэрдин иһин себулэһэн кэбистим. Дьэ туран оонньоо. Үөрэҕэ суох кыысчаан маҥнай сатаабакка муҥ бөҕө. Ол эрээри син ханнык эмэтик да буоллар, толорбутум быһыылаах. Онно сүппүлүөрүнэн хара бараан, көрсүө баҕайы Соппуруонап диэн уол баара. “Кирилэ Дабыыдап (К.Д.Испирдиэнэп) суруксута” дииллэр этэ.

Ол Соппуруонап уол туран мин оруолбун толорорбор маннайгыттан көмөлөһөөччү буолла. Эмиэ да дьиэбэр тиэрдэн биэрээччи буолла. Дьэ ол курдук Алампаны кытта билсиһэн барбыппыт. Кирилэ Дабыыдаптаахха сылдьар этим. Киһини атыҥыраабат ыаллар этилэр. Дьиэлэрин иһэ куруутун да үллэҥнэс киһи буолара.

Мин кэнники испиэхтээҕи көтүппэт идэлэммитим. Сахалыы оонньууларга барыларыгар кэриэтэ араас оруоллары толорорум. Ырыалары ыллыырым. Ол тухары куруук Алампа баар буолан иһэрэ. Ол курдук кинилиин түөрт сыл кэриҥэ билсибиппит, онтон холбоспуппут. 1913 сыллаахха муус устарга сыбаайбаламмыппыт. Бэргэһэлэниибит Богоматерь таҥаратын дьиэтигэр аппа уҥуор буолбута. Тыһыыскай аҕа Кирилэ Дабыыдап бэйэтэ этэ. Сыбаайбаны эмиэ Калинкин оҕонньору кытары бэйэтин дьиэтигэр кини тэрийбитэ. Киһи аҕыйах соҕус этэ. Айдаан-куйдаан да суоҕа”.

Ити кэрэ-бэлиэ күннэрин туоһулуур сурук Анемподист Ива­нович илиитинэн суруллубута РНА СС Саха сиринээҕи научнай киинин архыыбыгар баар эбит: “А.И.Софронов и Е.К.Яковлева покорнейше просят Вас почтить присутствием день их бракосо­четания сего 28 апреля 1913 года в 3 часа дня в собственном доме К.Д.Спиридонова”.

Улахан уулуссаҕа турар дьиэлээх В.П.Приютовка ити кэмҥэ түспүт хаартыскаларын манна көрөҕүт. Иккиэн даҕаны ыраас хааннаах, толуу дьүһүннээх мааны эдэр дьон.

Холбоһон баран Соппуруонаптар Кирилэ Дабыыдабыстаахха (Дабыыдап диэн кылгатан ааттыыллара) Салтыков-Щедрин уулуссатыгар биир кыра хоско олорбуттара. Ол сайын Испирдиэнэби кытта Өлүөнэ төрдүгэр Булуҥҥа киирбиттэрэ.

Неҥүө сайыныгар (1914 с.) эмиэ муора кытылыгар киирэн иһэн быһылааҥҥа түбэспиттэрэ. Булуҥ бэтэрээ өттүгэр алдьархайдаах тыал түспүтэ. Громов борохуот икки баарсата тимирэн барбыта. Дуунньа кыанар баҕайы дьахтар этэ: “Илии-атах оонньуутугар уолаттартан даҕаны соччо хаалсыбат буоларым. Икки бууттаах киирэни анар илиибинэн өрө анньарым, биэс бууту көтөҕөн санаабыт сирбэр уурарым”, — диэн суруйбута. Онон биэс ыйдаах ыарахан да сырыттар, дьону быысаһа харса суох баарсаҕа ыстаммыта. Алампадьыыс тута сатаабыта да, истибэтэҕэ. Онно киирэн Дабыыдаптаах хамначчыт кыыстара уолуйан хаалбытын кытта бодьуустайа сылдьан, мучумаан ортотугар таһадастан иҥнэн ыараханнык охтубута. Оҕо куоппута, улаханнык ыарытыйан уһуннук балыыһада эмтэммитэ. Онон Софроновтар ааттарын ааттатар ыччаттара суох этэ. Паша Босикова диэн кыыс оҕону ииппиттэрэ, Тааттаҕа тахсан ыал буолан, оҕо-уруу төрөтөн олохсуйбута үһү. Евдокия Константиновна бииргэ төрөөбүт Көстөкүүн диэн соҕотох убайдааҕа Хаҥаласка олорбут.

Алампа ол сайын, кэргэнин ыарыылыы-ыарыылыы, “Дьадаҥы Дьаакыбы” суруйбута. “Түүннэри-күнүстэри чэй иһэ-иһэ, табах тарда-тарда, суруйан тахсар буолара. Ардыгар суруйан-суруйан баран уокка симэн кэбиһэрэ. Онтон эмиэ суруйара. “Сатамматаҕын эһэкээммэр туттарабын” диир буолара. Алампа суруйбут оонньуутун сотору буолаат Дьокуускайга туруоран киирэн барбыттара. Биһирээһин бөҕө буолбута. Оннооҕор Мах-сыын Омуоһап, Былатыан Ойуунускай бэйэлэринэн кытталлар этэ”, — диэн ахтыбыта Евдокия Константиновна.

\* \* \*

Мин Евдокия Константиновнаны кытта уһуннук доҕордоспут, аймаҕырҕаспыт Елена Петровна Нехаеваны кытта көрсөн сэһэргэспитим. Саха норуотун үгүс биллэр дьонун туһунан кэрэ өйдөбүллэри илдьэ сылдьар, саҥардыы олохтон туораабыт бу үтүө киһи кыракый хоһугар киирэн үгүhү истэн-билэн тахсыбытым.

* Дуняны букатын оҕо сылдьан көрбүтүм, — диэн кэпсиирэ Елена Петровна. — Тааттаҕа, I Дьохсодоҥҥо, Алампа аҕата олороро. Холбоһон баран онно тахса сылдьаллара. Кыраһыабайа сүрдээх, мааны таҥастаах-саптаах буолара. Үөрэн-көтөн, күлэн-салан, саҥаран-иҥэрэн элэккэй баҕайы майгылааҕа. Мин 14 саастаахпар, 1923 сыллаахха, Дьокуускайга киирбиппит. Софроновтар Белинскэй уулуссаҕа олороллоро. Аҕам, Петр Вонифатьевич Слепцов, Софроновтары кытта ол кыһын Булуҥҥа киирсибитэ. Дуня эмиэ барсыбыта. Бийиги эдьиийбин кытта кинилэр дьиэлэригэр кыстыы хаалбыппыт. Бу хаартысканы көр эрэ, — Елена Петровна аҕатын хаартыскатын көрдөрөр. Хаартыска кэннигэр: “Умнубатын диэн таптыыр бырааппар А.И.Софроновка. П.В.Слеп­цов. 28.1.28 с.” диэн суруктаах.
* Софроновы кытта уруулуу эбиккит дии?
* Мин эбэм, аҕам ийэтэ — Мария Афанасьевна Сивцева уонна Алампа ийэтэ, Елена Афанасьевна Сивцева — бииргэ төрөөбүттэр.

Оттон ити ахтыллар Мария Афанасьевна Сивцева — саха норуо­тун уһулуччулаах дьонун Николай Егорович уонна Авксентий Егорович Мординовтар ийэлэрэ, Сөдүөччүйэ Михайловна, эдьиийэ. Кини аҕата Мекулуеп (Мэхээлэ) уонна Охоноон Сивцевтар бииргэ төрөөбүттэр. Онон Алампаны кытта Мординовтар чугас уруулуу буолан тахсаллар, ийэлэрэ ини-биилэр. Уһулуччу талаан, ураты өй-санаа удьуордуур да буолар эбит. Хаһыстахха, ити аймахтан утумнаабыт өссө да дьоҕурдаах, талааннаах дьон баар буолуохтарын сеп. Ити иһин, бука, биһиги өбүгэлэрбит уруурҕаһыыны тэрийиигэ, хааны холбооһуҥҥа улахан суолтаны биэрэллэрэ эбитэ буолуо.

Анемподист Иванович уонна Евдокия Константиновна 1925 с. Москваҕа туспут хаартыскалара Елена Петровнаҕа баар. Балачча сааһырбыттар. Саҥа олох сабыдыала охсон, Евдокия “халлаан кустугар ханыылыы” көрүллэр “субуллар суһуоҕа” аныгылыы куударалаах кылгас бүрүчүөскэҕэ кубулуйбут. Хаартыска кэннигэр: “Үчүгэйдик сылдьабыт. Суруйбатахтар диэн хоргутума. Бокулуонна тут. Алампа. Дуня. 5.VIII.25 с.” диэн сурук­таах. Аадырыстаммыт киһитэ: Анна Вонифатьевна Оросина.

* Ити мин эдьиийим, аҕам балта. Миэхэ олорон өлбүтэ,— диэн быһаарар Елена Петровна.

Дьэ ити курдук бииртэн биир сонун хостонон тахсан иһэр. Елена Петровна аҕата, П.В.Слепцов, Наукалар Академияларын экспедициятыгар кыттыбыт, элбэх этнографическай матырыйаалы хомуйбут, норуотугар үтүөлээх-өҥөлөөх, улахан олохтоох киһи эбит.

Хос эркинигэр обургу хартыына ыйанан турар.

Турар бэйэтин

Туохха холуомуй одолор, —

Тумул сиргэ

Ситэ ууммут сэбирдэхтээх,

Муҥуутаан үүммут мутукчалаах,

Хабыллан үүммүт лабыкчалаах,

Лаглаҕар быһыылаах,

Хабырыттыбыт хатырыктаах,

Халлаан чыычааҕа

Хараҥаран хатанар

Хатыҥ маска

Ханыылыам буоллаҕа.

Күндү дьүһүнүн,

Күн тахсыытын

Күөх далай уута

Күөгэлдьийэн көрсөрүн курдук,

Куөгэккэй-көҥүл

Көрүҥнээх этэ, —

диэн хоһуйуунан бу хартыынаны доҕуһуоллуоххун баҕараҕын. Эдэркээн, уһун дьылыгыр уҥуохтаах, кэрэ, нарын дьүһүннээх Анемподист, Евдокия Софроновтар хоннохторуттан ылсан Туймаада хочотун сиэдэрэй хонноҕор, хатыҥнаах чараҥар, Ытык Хайа тэллэҕэр тураллар.

* Художник Эллэй Сивдев бэлэхтээбит хартыыната. Бу хаартыскаттан онорбута, — диэн, Елена Петровна 1971 с. Евдокия Константиновна киниэхэ бэлэхтээбит хаартыскатын көрдөрөр. Эдэр Софроновтар 1913 с. туспут хаартыскалара.

Евдокия Константиновна Саха драматическай театрыгар үлэлээбитэ. Дьүһүнэ-бодото үчүгэйэ, нарына хайдах эрэ искусствоҕа ананан төрөөбүт курдук этэ дииллэр. Эдэригэр балачча ыллыыра үhү. В.В.Никифоров “Манчаарытын” туруора сылдьыбыттар, онно кыраһыабай кыыс оруолун толорбут. Бэйэтэ ахтыбытынан, 1925 сылга диэри “Саха омукка” сценаҕа оонньуура, онтон театрга туспа национальнай труппа тэриллибитигэр драма артистката буолбута.

* Сэрии иннигэр “Кыһыл Ойууҥҥа” Эбэ Хотун оруолун толорбутун өйдүүбүн, — диэн кэпсээбитэ Россия народнай артист­ката Анна Ивановна Егорова. — Кэлин, сэрии кэннэ, көстүүмү тигэр сыахха сэбиэдиссэйдээбитэ. Бэйэтэ иистэммэт этэ да, таҥас хайдах моһуоннаах буоларын билэрэ. Оҕуруонан, курусубанан, мөһүүрэнэн киэргэли тигэрэ.

Анна Ивановна эдьиийин, саха бастакы дьахтар суруйааччытын — Анна Денисовна Неустроеваны — кытта доҕордуу эбиттэрэ үhү. Онон Анна Ивановна Евдокия Константиновна дьиэтигэр-уотугар сылдьара, үчүгэйдик билэрэ.

Таҥас наһаа барар этэ, ис-иһиттэн, айылгытыттан табан таҥнара, нарыннык туттара-хаптара. Курорка туспут наһаа кырасыабай хаартыската баара, ону көрө-көрө, мин: “Саха Анна Каренината” — диэн ааттыырым. Күлүүлээх-оонньуулаах, боростуой буолан ыччаты бэйэтигэр түмэ тардара. Кыргыттар бөҕө олороллоро, сылдьаллара, аһыыллара, элбэх кыыска көмөлөспүтэ. Саха народнай артистката Дария Даниловна Слепцова киниэхэ сыстан сылдьыбыта. Таатталар элбэхтик түһэллэрэ. Сурдээх дэлэгэй астаах, быйаҥнаах баҕайы этэ. Tөhө да кыра аһы остуолу толору тардан кэбиһэрэ. Киэргэл apaaha баар буолара, ону кыргыттарга бэлэхтэтэлиирэ. Миэхэ үчүгэй да үчүгэй күлүмүрдүү сылдьар таастаах баттах туттарар заколка биэрбитэ, онтум Воронежка хаалбыта. Дуняттан эдьиийим атыыласпыт сиэркилэтэ баарын Ойуунускай музейыгар биэрбитим. Аатырбыт Кузнецов фарфора ваза билигин да бэйэбэр баар — эмиэ Дуня киэнэ. Бэйэтэ сүрдээх туруору, күүстээх санаалаах дьахтар этэ. Евдокия Кон­стантиновна дьүһүнүнэн эрэ кэрэ буолбакка, дууһатынан, өйүнэн-санаатынан, майгытынан эмиэ дьикти үчүгэй киһи этэ. Тугу кэпсиир этэй диигин дуу? Олорор ыала Калинкиннар — баайдар. Олору кытта Манньыаттаах уолун аахха күүлэйдии бараллара үhү. Куорат тойотторо, хотуттара мусталлар эбит. Губер­натор хотуна уонна да атыттар бары бриллиант киэргэл бөҕөнү кэтэллэр үhү. Манньыаттаах уолун кэргэнэ модьу-таҕа, бүрэ соҕус дьахтар эбит, бриллиант кэтэн баран ортолоругар олорор үhү. Ону Дуня: “ Мин да бриллиант кэтэрим буоллар эйигиттэн хаалсыам суоҕа этим”, — диэн саныырым, диэн күлэ-күлэ кэпсиир буолара. Евдокия Константиновна кэлин үп-ас, таҥас-сап өттүнэн кыһалҕалаах соҕустук олорбута, — диэн сэһэргиирэ Анна Ивановна.

Үгүс үтүө дьон тыыныгар турбут репрессия хара дьайдаах кэмэ хааннаах тыҥыраҕынан Евдокия Константиновнаны эмиэ хаарыйбыта. Саха республикатын Куттал суох буолуутун министерствотын архыыбыгар Гоголева Евдокия Константиновнаны буруйдуур 3020 №-дээх туспа дьыала баар. 1938 сыллаахха Саха Государственнай драматическай театрыгар үлэлии сырыттаҕына, атырдьах ыйыгар үлэтиттэн устубуттар. Саха сиригэр тэриллибит контрреволюционнай тэрилтэҕэ киирэн, искусствоҕа куорҕаллыыр үлэни ыыппыт диэн буруйдаан, балаҕан ыйыттан силиэстийэ ыытан барбыттар. РСФСР УК 58 ыстатыйатын 2, 7, 11 пууннарынан буруйга тардыллыахтаах, онон күрээн хаалыа диэн матыыптаан, 1938 сыл сэтинньи 1-гы күнүгэр хаайбыттар. Евдокия Константиновна инники силиэстийэлэргэ ханнык да контрреволюционнай тэрилтэҕэ турбаппын диэн кырдьыгынан этэн испит. А.И.Софронов буржуазнай-националистическай ис хойоонноох айымньыларын билэрин дуо диэн ыйыталлар эбит. Ону айымньытын ааҕарын истэрим, пьесаларыгар оонньуурум, айымньы ис хоһоонун мин өйдөөбөт этим диир эбит. Кэнники кэргэнэ С.Ф.Гоголев уҥа националистическай-контрреволюционнай тэрилтэ чилиэнэ буоларын билэриҥ дуо диэн ыйытыкка Евдокия Кон­стантиновна: “Гоголевы мин коммунист, партияҕа уонна совет­скай былааска идейно бэриниилээх киһи быһыытынан билэрим”, — диэн хоруйдаабыт. Ойуунускайга сылдьар этиҥ дуо дииллэр, ону Москваттан кэлтин кэннэ иккитэ сылдьыбыт, бүтэһигин — Москваҕа барыан иннинэ аҕай.

Оччолорго театр директорынан үлэлии сылдьан хаайыллыбыт Т.П.Местниковы кытта хаайыыга сирэй көрүйүннэрбиттэр. Хай­дах кэбилээн Тарас Павлович барахсантан сымыйа билиниини ылбыттарын- сэрэйиэххэ эрэ сөп. Ол сирэй көрсүйүүгэ Евдокия Константиновна эмиэ “контрреволюционнай тэрилтэҕэ вербовкаламматаҕын” бигэргэппит. Онтон... киһи сатаан өйдөөбөт, туох дьайыыны оҥорбуттарын... “чиэһинэйдик билинэбин” диэхтээбит. Toҕo эрэ, суруйан баран бэлэми илии баттаппыттар диэххин баҕараҕын, сорох сиринэн Тарас Павловичтан ситиспит “билиннэриилэригэр” тыллыын-өстүүн сеп түбэһэр, хайдах биир тылынан саҥарыахтарын саарбахтыыгын.

Ахсынньы ыйга буруйа дакаастамматын быһыытынан хаайыыттан босхолуурга, дьыаланы тохтоторго диэн буолбут.

Итинтэн да тэптэрэн буолуо, бас билэр муннуга, дьиэтэ-уота суох угус сылга табаарыстарыгар кыбыллан олортуу сылдьыбыт.

Онтон 1952 сылтан Валентин Михайлович уонна Александра Хрисанфовна Слепцовтар диэн үтүө ыалга ийэлэрин кэриэтэ олорбута. Валентин Михайлович ийэлээх аҕата Ульяна Николаевна уонна Михаил Федорович Слепцовтар былыр-былыргыттан Евдо­кия Константиновна аллар атастара-доҕотторо эбиттэр. Онон ол дьон аһынан оҕолоругар олохтообуттар.

— Биһиэхэ ийэбит курдук, таптаатаҕына таптыыр, мөхтөҕүнэ мөҕөр этэ. Бастаан кэллэҕинэ, туспа аһаары гыммыта, ону сөбүлэспэтэхпит, — диэн кэпсиир Александра Хрисанфовна. — Оҕо көрөр киһилээх этибит, онон кини ийэ курдук олорбута. Кыра пенсия сыыстааҕа, онтун бэйэтэ туттара, биһиги киниттэн харчы ыла сылдьыахпыт дуо. Биһиэхэ олорор кэмигэр кыра уолбут Миша төрөөбүтэ. Кинини оҕо туттубута, кимиэхэ да мөхтөрө сылдьыбат этэ. Кэлин проспекка турар кыра үс хостоох хааччыллыылаах дьиэҕэ көспүппүт. Дьиэбит кыараҕас этэ, кинини атарахсыппатахпыт да, бэйэтэ сүрүргээн, кыараҕаһырҕатан да буолуо, дьиэ көрдөспүт этэ. Онно Орджоникидзе уулуссаҕа биир хостоох дьиэни биэрбиттэрэ. Онон биһиэхэ уонтан тахса сыл олорбута. Мишата күн аайы киниэхэ барара, оҕотугар анал ас бэлэмниирэ, мэлдьи шоколад кэһиилээх буолара. 80 сааһын бэлиэтээбиппит кэннэ аҕыйах хоноот суох буолбута. Үчүгэй киһи олорон ааһаахтаабыта. “Бөлүүн түһээн хара акка олорон баран эрэбин”, — диэн кэпсии олорон охтон түспүт...

Слепцовтар, бары сиэри-туому тутуһан, Евдокия Константиновнаны чахчы ийэлэрин курдук тиһэх суолугар атаарбыттара, уҥуодун эргийбиттэрэ. Ити ахтыллар Мишата билигин Михаил Валентинович — сэллиги эмтиир улахан врач, мааны дьиэ-кэргэн аҕата.

Мин Евдокия Константиновнаны кытта олоҕун кэнники уонча сылыгар билсибитим, ыйдата-күннэтэ да буолбатар сылдьар, бэлиэ түгэннэргэ ыалдьыттыыр дьолломмутум. Кэргэним Н.А.Конда­ков биһиэхэ 75 уонна 80 сааһын туолуутугар түспүт хаартыскаларын анаан суруктаан бэлэхтээбитэ баар. Онон Евдокия Кон­стантиновна туһунан аҕыйах строканы суруйар иэстээх курдук сананабын. Ол эрээри, эдэр эрдэххэ туохха да улахан суолтаны биэрбэт сиэринэн, тугу да ыатаран кэпсэппэтэх эбиппин. Толуу көрүҥүн, көбүс-көнө кынтаҕар уҥуоҕун, хойуу уһун суһуоҕун, сырдык сэбэрэтин ыһыктыбатаҕа. Лонкунас киэҥ куоластааҕа. Киһи киирдэҕинэ, үөрэ-көтө көрсөрө, астаммыт минньигэс астаах буолара. Кыракый биир хостоох квартиратыгар оройуонтан да, куораттан да угус киһи-cүөhү сылдьа туpapa.

Ырыаҕа ылламмыт, xohooҥҥo хоһуйуллубут саха дьахтара барахсан олорон ааспыт дьоллоох-соргулаах да, эрэйдээх-кыһалҕалаах да олоҕун аҕыйах лоскуйун билбитим итинник. Кини кэннигэр хаалбыта — киниэхэ анаммыт кэрэ хоһооннор, саха литературатын өлбөт-сүппэт айымньылара буолан ааҕылла, ыллана, таптал тойугун чаҕылхай чыпчаала буола туруохтара. Саха омук баарын тухары, Анемподист Софронов ахтылларын хоту кинини сэргэ кини тапталлаада, кэргэнэ Евдокия Константиновна ааттана туруо дии саныыбын.